ramistiske bogstaver
Ramistiske bogstaver er en betegnelse for j og v, der blev foreslået af Pierre de la Ramée i Gramere i 1562 for konsonantisk brug af tegnene i og u, der så alene skulle være vokaler.
Forslaget var ikke nyt, men fik gennem bogtrykkerkunsten stor udbredelse i især latinsk ortografi, hvor det dog nu stort set er forladt. Bogstaverne blev langsomt optaget i nationalsprogene og er i dansk først gennemført konsekvent i 1900-tallet, skønt foreslået allerede i 1586 af Jacob Madsen Aarhus.